Lloc: Celebració no presencial.
La secretària tècnica relaciona les reclamacions que han tingut entrada des del Ple que va tenir lloc des del passat 3 de setembre, que són les que els corresponen els números 455/2020 al 478/2020 i dona compte al Ple de les actuacions realitzades de conformitat amb la valoració de l'admissió que s'ha dut a terme.
Es donen per llegides les actes de les sessions dels dies 3 de juliol i 6 d'agost, que corresponen a les sessions trentena i trenta-unena del Ple de 2020, respectivament.
El senyor Josep Mir, ponent de la Proposta de resolució complementària de la Resolució 415/2020, de 6 d'agost, exposa que aquesta resolució parteix de la Resolució 415/2020 en la qual es va plantejar la possibilitat que un cop declarat el dret d'accedir a la informació reclamada, les parts a través d'una sessió de mediació voluntària poguessin parlar de les possibles cauteles a adoptar en el llistat dels centres que tenen adjudicats llocs per al suport de l'escola inclusiva.
Atès que la part reclamant va manifestar la seva voluntat de no participar en una sessió de mediació, per tal de dictar aquesta resolució complementària el ponent es va reunir amb les dues parts per separat.
Finalment es constata no perviu la necessitat de valorar fins a quin punt amb l'accés reclamat es podria contribuir a la segregació escolar atès que el Departament publica al DOGC els centres que ja presenten dificultats i que atenent a les finalitats de l'entitat reclamant es pot concloure que no cal adoptar cal mesura addicional.
Es proposa una esmena formal relativa al nom i numeració de la resolució.
El senyor Josep Mir, ponent de la Proposta de resolució d'incident d'execució de la Resolució 442/2020, de 20 d'agost, d'estimació de la Reclamació 335/2020, interposada contra l'Ajuntament de Barcelona, exposa que els motius pels quals l'Ajuntament motiva la seva petició són raonables i justifiquen que s'atorgui l'ampliació de termini d'execució previst a la Resolució 442/2020, de 20 d'agost.
La Proposta de resolució d'estimació parcial de la Reclamació 229/2020, de la qual n'és la ponent la senyora Elisabet Samarra, interposada contra l'Ajuntament de Llanars, en el marc de la qual es reclama l'accés a l'escrit presentat per una persona determinada on es faria referència expressa a la persona reclamant, recull els aspectes més destacats de la tramitació i recull els elements que justificarien l'estimació parcial de la reclamació i l'accés a la còpia de l'escrit sol·licitat, prèvia exclusió de les dades personals de la persona autora diferents del seu nom i cognoms, així com a les dades identificatives de terceres persones alienes a l'organització municipal que són citades en l'escrit i a les que no se'ls atribueix la condició de perjudicades per l'actuació de la persona reclamant.
Es debat la necessitat de demorar l'execució de la resolució atès que s'ha manifestat durant la tramitació del procediment l'oposició de la tercera persona afectada i es conclou que tal i com ja preveu la Proposta de resolució cal establir la suspensió de l'execució de la resolució mentre la persona afectada pugui recórrer-la i demanar-ne cautelarment la suspensió i aquest incident no sigui desestimat per part del Tribunal.
La Proposta de resolució de finalització de la Reclamació 251/2020 per pèrdua d'objecte, de la qual n'és la ponent la senyora Elisabet Samarra, interposada contra l'Ajuntament del Vendrell, en el marc de la qual es reclama l'accés a l'expedient de licitació d'unes obres efectuades a la Riera de la Bisbal, recull els aspectes més destacats de la tramitació d'aquesta reclamació que finalitza per pèrdua sobrevinguda del seu objecte, atès que l'Administració reclamada ha lliurat a la persona reclamant la informació demanada.
La Proposta de resolució de finalització de la Reclamació 341/2020 per acord de mediació, de la qual n'és el ponent el senyor Josep Mir, interposada contra l'Ajuntament del Morell, en el marc de la qual es reclamen les aportacions de les indústries químiques a l'Ajuntament, recull els aspectes més destacats de la tramitació d'aquesta reclamació i exposa l'acord assolit per les parts, el qual permet que la reclamació finalitzi per acord de mediació.
La Proposta de resolució d'estimació de la Reclamació 343/2020, de la qual n'és el ponent el senyor Josep Mir, interposada contra l'Ajuntament de Vilassar de Mar, en el marc de la qual es reclamen fitxes d'un pla de protecció de patrimoni històric, posa de manifest la manca de col·laboració municipal que no ha emès l'informe jurídic ni enviat l'expedient sol·licitat per la Comissió i exposa que, atès que es tracta d'un pla urbanístic el qual segurament ja hauria estat objecte d'informació pública durant la seva tramitació i tenint en compte l'interès de la persona reclamant, es pot concloure que la persona reclamant té dret a accedir a aquesta informació.
La Proposta de resolució d'inadmissió i pèrdua parcial de l'objecte de la Reclamació 349/2020, de la qual n'és el ponent el senyor Josep Mir, interposada contra l'Ajuntament d'Esplugues de Llobregat, en el marc de la qual es reclama l'acta d'una comissió municipal, recull la fonamentació de la inadmissió parcial de la Reclamació i els aspectes més destacats de la tramitació d'aquesta reclamació.
S'inadmet la petició relativa a que es gravin les sessions d'una comissió municipal, atès que aquesta pretensió no té per objecte accedir a informació pública, i finalitza per la pèrdua del seu objecte, la part de la reclamació relativa a l'accés a una acta, atès que l'Ajuntament ha lliurat aquesta informació a la part reclamant en el marc de la tramitació d'aquesta reclamació.
La Proposta de resolució de d'inadmissió la Reclamació 354/2020, de la qual n'és el ponent el senyor Josep Mir, interposada contra el Departament d'Educació de la Generalitat de Catalunya, en el marc de la qual es reclama documentació que integra un expedient, recull els aspectes més destacats que fonamenten l'inadmissió de la Reclamació, atès que el Departament assenyala que ja havia lliurat tota la documentació que integra l'expedient sol·licitat i exposa els motius pels quals no hi ha de constar més documentació.
La Proposta de resolució d'estimació de la Reclamació 371/2020, de la qual n'és el ponent el senyor Josep Mir, interposada contra l'Ajuntament d'Esplugues de Llobregat, en el marc de la qual es reclamen actes de reunions de seguiment d'obres, recull els aspectes més destacats de tramitació i recull els elements que justificarien l'estimació de la reclamació per declarar el dret de la persona reclamant a la informació sol·licitada relativa a actes de seguiment d'obres i a un informe de la Secretaria Municipal, prèvia anonimització de les dades personals.
La Proposta de resolució de d'inadmissió i estimació parcial la Reclamació 372/2020, de la qual n'és el ponent el senyor Josep Mir, interposada contra l'Ajuntament d'Esplugues de Llobregat, en el marc de la qual es reclamen respostes a les al·legacions presentades a un pla de mobilitat, recull els aspectes més destacats que fonamenten l'inadmissió parcial de la Reclamació, atès que la difusió pública de la informació sol·licitada no és objecte d'empara en exercici del dret d'accés a la informació pública.
Així mateix, la Proposta preveu l'estimació parcial de la part de l'objecte de la reclamació relativa a l'accés a les respostes donades a les al·legacions presentades per dues empreses contra un pla de mobilitat, prèvia anonimització de les dades personals, atès que es considera que és informació pública respecte la qual, un cop anonimitzada, no hi concorren límits.
La Proposta de resolució de d'inadmissió la Reclamació 373/2020, de la qual n'és el ponent el senyor Josep Mir, interposada contra l'Ajuntament d'Esplugues de Llobregat, en el marc de la qual es reclama l'accés a informes sobre competències locals per regular l'ús del casc, recull els la fonamentació de la inadmissió de la Reclamació atès que la persona reclamant no demana accés a uns informes en poder a l'Ajuntament sinó la seva elaboració i emissió.
Aquesta pretensió excedeix de l'àmbit del dret d'accés a la informació pública i per tant, la reclamació ha de ser inadmesa.
La Proposta de resolució de d'inadmissió la Reclamació 388/2020, de la qual n'és el ponent el senyor Josep Mir, interposada contra el Departament d'Empresa i Coneixement de la Generalitat de Catalunya, en el marc de la qual es reclama el llistat de transformadors d'Endesa a Pallejà, recull els aspectes més destacats que fonamenten l'inadmissió de la Reclamació, atès el Departament no havia tingut coneixement d'aquesta sol·licitud i per tant, no s'hi ha pogut pronunciar.
Es proposa una esmena tècnica a fi de corregir la referència a l'administració reclamada.
La Proposta de resolució de finalització de la Reclamació 399/2020 per pèrdua d'objecte, de la qual n'és la ponent la senyora Elisabet Samarra, interposada contra l'Ajuntament del Vendrell, en el marc de la qual es reclama la còpia de tres sentències judicials i de dos informes, recull els aspectes més destacats de la tramitació d'aquesta reclamació que finalitza per pèrdua sobrevinguda del seu objecte, atès que l'Administració reclamada ha lliurat a la persona reclamant la informació demanada i la Comissió ha consultat el parer de la persona reclamant respecte la informació rebuda i aquesta no ha manifestat cap pronunciament al respecte.
La Proposta de resolució de finalització de la Reclamació 401/2020 per pèrdua d'objecte, de la qual n'és la ponent la senyora Elisabet Samarra, interposada contra l'Ajuntament del Vendrell, en el marc de la qual es reclamen informes de fiscalització de despeses i factures, recull els aspectes més destacats de la tramitació d'aquesta reclamació que finalitza per pèrdua sobrevinguda del seu objecte, atès que l'Administració reclamada ha lliurat a la persona reclamant la informació demanada.
La Proposta de resolució de finalització de la Reclamació 406/2020 per pèrdua d'objecte, de la qual n'és la ponent la senyora Elisabet Samarra, interposada contra l'Ajuntament del Vendrell, en el marc de la qual es reclama còpia d'un informe justificatiu del contracte de servei de neteja d'edificis i instal·lacions municipals, recull els aspectes més destacats de la tramitació d'aquesta reclamació que finalitza per pèrdua sobrevinguda del seu objecte, atès que l'Administració reclamada ha lliurat a la persona reclamant la informació demanada en el marc de la tramitació d'aquest procediment.
La Proposta de resolució de finalització de la Reclamació 413/2020 per pèrdua d'objecte, de la qual n'és el ponent el senyor Josep Mir, interposada contra el Departament de Treball, Afers Socials i Famílies de la Generalitat de Catalunya, en el marc de la qual es reclamen diferents dades sobre un projecte dirigit a persones amb discapacitat, recull els aspectes més destacats de la tramitació d'aquesta reclamació que finalitza per pèrdua sobrevinguda del seu objecte, atès que l'Administració reclamada ha lliurat a la persona reclamant la informació demanada.
Tanmateix com que no es té constància de l'efectiu accés a la informació per la persona reclamant es preveu deixar oberta la via de seguiment de l'execució.
Es preveu una esmena tècnica pel què fa al fonament jurídic de seguiment i execució de la resolució.
La Proposta de resolució de finalització de la Reclamació 437/2020 per pèrdua d'objecte, de la qual n'és la ponent la senyora Elisabet Samarra, interposada contra l'Ajuntament de Vilanova del Vallès, en el marc de la qual es reclama diversa documentació relativa a la concessió administrativa del servei de bar de la zona esportiva, recull els aspectes més destacats de la tramitació d'aquesta reclamació que finalitza per pèrdua sobrevinguda del seu objecte, atès que l'Administració reclamada ha lliurat a la persona reclamant la informació demanada de la què disposa i s'ha esvaït per tant, la controvèrsia jurídica que plantejava.
La Proposta de resolució de finalització de la Reclamació 444/2020 per pèrdua d'objecte, de la qual n'és la ponent la senyora Elisabet Samarra, interposada contra l'Ajuntament de Besalú, en el marc de la qual es reclama informació sobre un conveni amb el Bisbat, unes obres a la via pública i la contractació de tècnics municipals, recull els aspectes més destacats de la tramitació d'aquesta reclamació que finalitza per pèrdua sobrevinguda del seu objecte, atès que l'Administració reclamada hauria lliurat a la persona reclamant la informació demanada en el marc del procediment de reclamació.
La Comissió té coneixement que l'Ajuntament ha estimat l'accés a la informació reclamada però com que no es té constància de l'efectivitat de l'accés la resolució preveu les facultats de la Comissió de seguiment de l'execució de les seves resolucions a fi de garantir l'accés material de la informació.
La Proposta de resolució de d'inadmissió la Reclamació 455/2020, de la qual n'és el ponent el senyor Josep Mir, interposada contra el l'Ajuntament de Santa Perpètua de Mogoda, en el marc de la qual es reclama saber els motius per haver discriminat caporals de la Policia Local, recull la fonamentació de la inadmissió de la Reclamació, atès que es demana una motivació i no accés a informació pública existent.
La Proposta de resolució de d'inadmissió la Reclamació 456/2020, de la qual n'és el ponent el senyor Josep Mir, interposada contra l'Ajuntament de Tarragona, en el marc de la qual es reclamen diverses qüestions relatives al pla d'autoprotecció del Mercat ambulant de Bonavista, recull els elements que motiven la inadmissió de la Reclamació, atès que no es reclama accés a la informació pública sinó que es doni resposta a preguntes, la resposta a les quals no es troba com a informació preexistent a l'Ajuntament.
Es comenta la sol·licitud d'accés a la informació pública plantejada davant de la GAIP número 5/2020.
La presidenta de la Comissió finalitza la sessió, que s'ha desenvolupat per mitjans electrònics i no de forma presencial, de la qual, com a secretària, estenc aquesta acta.